Document ID: 32006R1677

KOMISSION ASETUS (EY) N:o 1677/2006,
annettu 14 päivänä marraskuuta 2006,
asetuksen (EY) N:o 2172/2005 muuttamisesta 1 päivän tammikuuta ja 31 päivän joulukuuta 2007 välistä tariffikiintiökautta koskevien tuontioikeushakemusten määräajan osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999 (1) ja erityisesti sen 32 artiklan 1 kohdan ensimmäisen alakohdan,
sekä katsoo seuraavaa:
(1)
Euroopan yhteisön ja Sveitsin valaliiton maataloustuotteiden kauppaa koskevassa sopimuksessa määrätyn, yli 160 kilogramman painoisten elävien Sveitsistä peräisin olevien nautaeläinten tuontitariffikiintiön soveltamista koskevista yksityiskohtaisista säännöistä 23 päivänä joulukuuta 2005 annetulla komission asetuksella (EY) N:o 2172/2005 (2) avataan 1 päivän tammikuuta ja 31 päivän joulukuuta välisiksi kausiksi monivuotinen tariffikiintiö, jossa voidaan tuoda tullitta 4 600 elävää Sveitsistä peräisin olevaa nautaeläintä.
(2)
Asetuksen (EY) N:o 2172/2005 3 artiklan 3 kohdassa säädetään, että tuontioikeushakemukset on jätettävä viimeistään kyseessä olevaa vuotuista kiintiökautta edeltävänä 1 päivänä joulukuuta. Koska Bulgaria ja Romania liittyvät Euroopan unioniin 1 päivänä tammikuuta 2007 ja jotta näiden maiden toimijat voisivat käyttää kyseistä kiintiötä vuonna 2007, 1 päivän tammikuuta 2007 ja 31 päivän joulukuuta 2007 välistä tariffikiintiökautta koskevien tuontioikeushakemusten määräaikaa olisi pidennettävä 8 päivään tammikuuta 2007.
(3)
Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 2172/2005 3 artiklan 3 kohdan ensimmäisessä alakohdassa säädetään, 1 päivän tammikuuta 2007 ja 31 päivän joulukuuta 2007 välistä tariffikiintiökautta koskevat tuontioikeushakemukset on jätettävä viimeistään 8 päivänä tammikuuta 2007 klo 13.00 Brysselin aikaa.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä marraskuuta 2006.

Labels: 3
15
18
6